ጠቅላይ ሚኒስትር ዶክተር አቢይ በሚሊኒየም አዳራሽ የተዘጋጀውን የህክምና ማዕከል ጎበኙየትንሳኤ በዓልን ከጦር አካል ጉዳተኞች ጋር አከበሩ
አዲስ አበባ፦ የኢ.ፌ.ዴ.ሪ. ጠቅላይ ሚኒስትር ዶክተር አቢይ አህመድ ለኮቪድ-19 ህመምተኞች እንዲሆን በሚሊኒየም አዳራሽ የተዘጋጀውን የህክምና ማዕከል ጎበኙ። የትንሳኤ በዓልን ከጦር አካል ጉዳተኞች ጋር አከበሩ።
ጠቅላይ ሚኒስትሩ ትናንት አንድ ሺ የኮሮና ቫይረስ ታማሚዎችን እንዲይዝ ተደርጎ እየተዘጋጀ ያለውን ማዕከል ተዘዋውረው በመጎብኘት የተከናወነውን ሥራ ገምግመዋል፡፡ 
በወቅቱም አዳራሹ በብቁ የሀገራችን ጤና ባለሙያዎች አማካኝነት ተዘጋጅቷል። ሥፍራውን በፍጥነት ወደ ማከሚያ ሆስፒታልነት ለመለወጥ መቻላቸውን ተመልክቼ ተደንቄያለሁ ብለዋል ።
የመጨረሻው አስከፊ ሁኔታ ቢደርስብን ለመቋቋም እንዲቻለን፣ ሰፋፊ ሥፍራዎችን በተመሳሳይ መልኩ የማዘጋጀት ሥራው ተጠናክሮ እንደሚቀጥል አመልክተዋል። 
በወቅቱም አዳራሹ ለድንገተኛ ወረርሽኝ ምላሽ መስጠት በሚችል ትልቅ ሆስፒታል ደረጃ መዘጋጀቱ ተጠቁሟል።
በአሁኑ ወቅት 360 አልጋዎች ዝግጁ ሆነዋል፤ ቀሪዎቹም አልጋዎች በሳምንት ውስጥ ዝግጁ እንደሚሆኑም ተገልጿል።
በህክምና ማዕከሉ 40 የፅኑ ህክምና መስጫ አልጋዎች እና 60 የማገገሚያ አልጋዎችም እንደሚኖሩት ተመልክቷል ።
የህክምና ማዕከሉ 700 የህክምና ባለሙያዎችን ጨምሮ በአጠቃላይ 1 ሺ ሠራተኞች እንደሚኖሩትም ታውቋል።
በተመሳሳይ ዜና ጠቅላይ ሚኒስትር ዶክተር አብይ አህመድ የትንሳኤ በዓልን አዲስ አበባ ከሚገኘው የአካል ጉዳተኞች ተሐድሶና ማቋቋሚያ ማዕከል ከጦር አካል ጉዳተኞች ጋር አክብረዋል ። 
ጠቅላይ ሚኒስትር አብይ አህመድ በዚሁ ወቅት የትንሳኤን በዓል መስዋዕትነት ከከፈሉ ዜጎች ጋር በማክበሬም ደስታ ይሰማኛል ብለዋል። ለከፈሉትም መስዋዕትነት ክብርና ምስጋና አቅርበዋል። 
የትንሳኤ በዓል ሌሎችን የምናስታውስበት አጋጣሚ መሆኑን የጠቀሱት ጠቅላይ ሚኒስትሩ በጀግንነት ራሳቸውን ሰጥተው የሀገር ህልውና ያስቀጠሉ ጀግኖችን ማስታወስ ደግሞ ትልቅ ትርጉም አለው ብለዋል። 
የጦር ጉዳተኞች ደግሞ ይበልጥ ጉዳት ያለባቸውን ዜጎች በመጠየቅ ፍቅርና አድነትን እንዲያሳዩ ጠቁመዋል።
የሠራተኛና ማህበራዊ ጉዳይ ሚኒስትር ዶክተር ኤርጎጌ ተስፋዬ በበኩላቸው የጦር ጉዳተኞች የአገር ባለውለታ መሆናቸውን ጠቅሰው ‘’የከፈላችሁት ዋጋ ትልቅ መሆኑን እንረዳለን፣ እናከብራችኋለንም’’ ብለዋል ። 
በማዕከሉ የተገኙ የካቢኔ አባላት ሚኒስትሮች ለጦር አካል ጉዳተኞች በዓሉን በማስመልከት የበግ ስጦታ አበርክተዋል። 
በማዕከሉ 140 የጦር አካል ጉዳተኞች የሚገኙ ሲሆን በኢትዮ ሱማሌና ኢትዮ ኤርትራ ጦርነት ወቅት ጉዳት የደረሰባቸው ዜጎች ናቸው።አዲስ ዘመን ሚያዝያ 12 /2012